Rīgā, 2024.gada 31.martā

Saldus vidusskolas skolēnu vecākiem

Cienījamie vecāki!

Paldies Jums par sniegto atbalstu izglītības iestādes akreditācijā! Esam pateicīgi tiem vecākiem, kuri piedalījās sarunā ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies Jūs informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

Saldus vidusskola ir akreditējama uz 6 gadiem, apliecinot, ka tās darbība atbilst optimālam kvalitātes līmenim. Vērtējot kvalitātes jomas “Atbilstība mērķiem”, “Kvalitatīvas mācības”, “Iekļaujoša vide” un “Laba pārvaldība” kvalitātes līmenis ir “ļoti labi”[[1]](#footnote-1), kas nozīmē, ka nepieciešamo pārmaiņu ieviešana ir skolas stiprā puse:

|  |  |
| --- | --- |
| **Joma** | **Kvalitātes vērtējuma līmenis** |
| **Atbilstība mērķiem** | **Ļoti labi** |
| **Kvalitatīvas mācības** | **Ļoti labi** |
| **Iekļaujoša vide** | **Ļoti labi** |
| **Laba pārvaldība** | **Ļoti labi** |

Saldus vidusskolas stiprā puse ir skolā izveidotā sistēma iekļaujošas izglītības nodrošināšanai, kas ikvienam skolēnam neatkarīgi no viņa spējām un talantiem nodrošina individualizētu izaugsmi. Īpaši organizētas un individualizētas *trīs pušu sarunas*, kā arī izveidotā sistēma mērķtiecīgai pilsoniskās līdzdalības un karjeras izglītības īstenošanai, integrējot to ikdienas audzināšanas un mācību darbā, efektīvi veicina piederības un kopienas izjūtu, ko raksturo vienotas definētās vērtības un prasības attiecībā uz katra skolēna un pedagoga cieņpilnām attiecībām, vienlīdzību un integrāciju.

Saldus vidusskolā tiek veidota mācīšanās kultūra, pedagogi ir atvērti inovācijām, dalās pieredzē, skolēni, skolotāji un skolas vadība individuāli un kopīgi mācās, lai sasniegtu savus un kopējos mērķus. Precīzi, strukturēti un pārskatāmi tiek vadīts plānošanas un programmu īstenošanas darbs.

Akreditācijas ekspertu komisija jomā “Atbilstība mērķiem” vērtēja arī skolēnu sasniegumus ikdienas mācību procesā un valsts pārbaudes darbos. Tika secināts, ka pamatā vidējie sasniegumi ikdienas mācību procesā atbilst valsts pārbaudes darbos iegūtajiem rezultātiem – pamatizglītības posmā 40% skolēnu ikdienas procesā sasniedz labus mācību rezultātus (vidēji 7 balles un augstāk), bet vidusskolas posmā 53% skolēnu sasniedz vidēji 7 balles un augstāk. Skolēnu vidējie statistiskie sasniegumi ikdienas mācību darbā atšķiras par +/- 5% no valsts pārbaudes darbos iegūtajiem rezultātiem pēdējo divu mācību gadu laikā. Lai sasniegtu vēl augstākus rezultātus, akreditācijas ekspertu komisija ieteica skolai pilnveidot mācību stundu personalizāciju un individualizāciju, ņemot vērā skolēnu intereses, lai veicinātu talantīgo skolēnu mērķtiecīgu iesaisti ikdienas mācību procesā, kā arī papildināt skolas “Vērtēšanas kārtībā” formatīvo un summatīvo vērtēšanas kritēriju saskaņotību un summatīvo darbu atbilstību kompleksa snieguma vērtēšanai.

Saldus vidusskolas direktores Ingas Mankus profesionālās darbības vērtējums jomā “Laba pārvaldība” ir novērtēts ar “Ļoti labi”. Akreditācijas ekspertu komisija novērtē direktores plašās zināšanas par audzināšanas, mācīšanas un mācīšanās jautājumiem, kā arī ieguldījumu izglītības iestādes vides un iekšējās kultūras veidošanā, mērķtiecīgi un sistemātiski vadot kolektīvu un mācību darbu, reizē veicot audzināšanas darbu, radot priekšnoteikumus iekļaujošas vides veidošanai un sniedzot atbalstu katra izglītojamā izaugsmei. Direktore, konsultējoties ar visām iesaistītajām pusēm, argumentēti un demokrātiski pieņem lēmumus, uzņemas atbildību, ir līdere kolektīvā, izrāda proaktīvu vēlmi saprast izaicinājumus un īstenot procesus vēl sekmīgāk.

Akreditācijas ekspertu komisija, veicot savu darbu, izmantoja šādas metodes:

* 1. Intervijas un sarunas ar skolas direktori, direktores vietniekiem, pedagogiem, skolas dibinātāja pārstāvjiem, skolēniem, skolēnu vecākiem.
  2. 12 mācību stundu vērošana.
  3. Skolas apskate kopā ar skolēnu pārstāvjiem.
  4. Dokumentu un informācijas analīze (skolas pašnovērtējuma ziņojums, skolas attīstības plāns, ikgadējais darba plāns, izglītojamo mācību sasniegumu vērtēšanas kārtība, skolvadības sistēma E–klase, audzināšanas darba prioritātes trīs gadiem un to izvērtējums, Valsts izglītības informācijas sistēmā pieejamie dati, iekšējās kārtības un drošības noteikumi, Edurio aptaujas rezultāti).
  5. Situāciju analīze ar dažādām mērķgrupām par pedagoģijas un skolas aktuālās darbības jautājumiem.
  6. Tīmekļvietnes un komunikācijas sociālajos medijos izpēte.

Novēlu Jums sekmīgu turpmāko sadarbību ar skolas vadību un pedagogiem, kā arī skolai nezaudēt fokusu uz katra izglītojamā individuālajām zināšanām, prasmēm, iemaņām un talantu attīstību.

Akreditācijas ekspertu komisijas vadītāja Agnese Pūtele

1. Skolas darbību vērtē piecos kvalitātes vērtējuma līmeņos: “nepietiekami”, ”jāpilnveido”, “labi”, “ļoti labi”, “izcili”. [↑](#footnote-ref-1)